Broj: 711-I-1620-M-251/22-02-23

Zagreb, 6. svibnja 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva, te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev obveznika Marijana Strganca, direktora trgovačkog društva Lipkom d.o.o.,** za davanjem mišljenja Povjerenstva, na 170. sjednici, održanoj 6. svibnja 2022., daje sljedeće:

**MIŠLJENJE**

1. **Na temelju članka 17. stavka 2. ZSSI/21-a obveznik Marijan Strganac može istovremeno uz profesionalno obnašanje dužnosti direktora trgovačkog društva Lipkom d.o.o. privremeno i povremeno obavljati poslove kao zaposlenik Grada Lipika, te redovito i stalno ako pribavi prethodno odobrenje Povjerenstva, ali u slučaju da dužnost direktora trgovačkog društva Lipkom d.o.o. obavlja volonterski uz naknadu, može kao zaposlenik obavljati redovito i stalno poslove u Gradu Lipiku te za iste dobivati plaću.**
2. **Ukazuje se obvezniku Marijanu Strgancu da je dužan prilikom podnošenja imovinske kartice prijaviti Povjerenstvu prihode i naknade stečene na temelju obavljenih poslova iz točke I. izreke ovoga mišljenja.**
3. **Sukladno članku 18. stavku 1. ZSSI/21-a obveznik Marijan Strganac ne može istovremeno uz obnašanje dužnosti direktora trgovačkog društva Lipkom d.o.o. biti član Nadzornog odbora trgovačkog društva Vode Lipik d.o.o.**
4. **Sukladno članku 8. stavku 1. ZSSI/21-a, obveznik Marijan Strganac dužan je razriješiti okolnost istodobnog obnašanja dužnosti iz točke III. izreke ovoga mišljenja.**
5. **Sukladno članku 18. stavku 2. ZSSI/21-a obveznik Marijan Strganac može biti član školskog odbora osnovne škole ako je predstavničko tijelo jedinice lokalne odnosno područne (regionalne) samouprave utvrdilo da je predmetna osnovna škola pravna osoba od posebnog interesa za tu jedinicu, ali bez prava na naknadu, osim naknade putnih i drugih opravdanih troškova.**

Obrazloženje

Zahtjev za davanjem mišljenja Povjerenstva podnio je Marijan Strganac, direktor trgovačkog društva Lipkom d.o.o. U knjigama ulazne pošte Povjerenstva zahtjev je zaprimljen 4. svibnja 2022. pod poslovnim brojem 711-U-4697-M-251/22-01-2 povodom kojeg se vodi predmet broj M-251/22.

Člankom 3. stavkom 1. točkom 40. ZSSI/21-a propisano je da su obveznici u smislu navedenog Zakona predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio. Uvidom u sudski registar Trgovačkog suda u Osijeku - stalne službe u Slavonskom Brodu utvrđeno je da je Grad Lipik jedini osnivač trgovačkog društva Lipkom d.o.o. slijedom čega je Marijan Strganac dužan, kao direktor tog trgovačkog društva, pridržavati se odredbi ZSSI/21-a.

Člankom 8. stavkom 3. i 4. ZSSI/21-a propisano je da su obveznici u slučaju dvojbe predstavlja li neko ponašanje povredu odredbi toga Zakona, dužni zatražiti mišljenje Povjerenstva, koje će potom dati obrazloženo mišljenje u roku od 15 dana od dana primitka zahtjeva.

U podnesenom zahtjevu obveznik navodi da je zaposlenik Grada Lipika od 1. veljače 2014., a od 2016. je odlukom gradonačelnika imenovan za direktora komunalnog poduzeća Lipkom d.o.o. u vlasništvu Grada Lipika. Također navodi da od 2016. radi na pola radnog vremena u Gradu Lipiku, a pola radnog vremena je direktor trgovačkog društva Lipkom d.o.o. Nadalje, od strane Grada Lipika je od 1. travnja 2022. do 31. ožujka 2023. imenovan za člana nadzornog odbora trgovačkog društva Vode Lipik d.o.o. čiji su vlasnici dvije jedinice lokalne samouprave Grad Lipik i Grad Pakrac sa 50% udjela u vlasničkoj strukturi. U prošlom mandatu primao je naknadu kao član nadzornog odbora od 500,00 kuna.

Obveznik dalje navodi da je u rujnu 2021. od strane Grada Lipika imenovan za člana Školskog odbora Osnovne škole Poljana bez primanja naknade.

Nastavno na sve navedeno, obveznik postavlja pitanje je li u sukobu interesa prema ZSSI/21-u.

Člankom 17. stavkom 1. ZSSI/21-a propisano je da za vrijeme obnašanja javne dužnosti na koju je izabran odnosno imenovan obveznik ne smije obnašati drugu javnu dužnost, osim ako drugu javnu dužnost obnaša po položaju ili je zakonom drukčije propisano.

Člankom 17. stavkom 2. ZSSI/21-a propisano je da obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti.

Člankom 17. stavkom 4. ZSSI/21-a propisano je da su obveznici obvezni prijaviti Povjerenstvu primitke iz stavaka 2. i 3. istoga članka.

Zakonom o službenicima i namještenicima u lokalnoj i područnoj (regionalnoj) samoupravi („Narodne novine“, broj 86/08., 61/11., 4/18. i 112/19.) je u članku 2. stavku 1. propisano da poslove u upravnim odjelima i službama jedinica lokalne i područne (regionalne) samouprave obavljaju službenici i namještenici. Stavkom 2. istoga članka navedenog Zakona propisano je da su službenici osobe koje u upravnim tijelima lokalnih jedinica kao redovito zanimanje obavljaju poslove iz samoupravnog djelokruga lokalnih jedinica i poslove državne uprave povjerene tim jedinicama, u skladu s Ustavom i zakonom.

Povjerenstvo ističe da je direktor trgovačkog društva kojem je osnivač jedinica lokalne samouprave zakonski obveznik, a ako navedeni obveznik dužnost direktora obnaša volonterski, može istovremeno obavljati i poslove službenika kao stalno i redovito zanimanje uz primanje plaće. U navedenom slučaju za obnašanje dužnosti direktora trgovačkog društva obveznik može primati samo volontersku naknadu.

Nadalje, u slučaju da obveznik poslove direktora obavlja profesionalno i za navedeno prima plaću, isti kao zaposlenik jedinice lokalne samouprave može raditi samo povremeno i privremeno te za navedeno može primiti određenu naknadu, pri čemu ih može obavljati stalno i redovito ako pribavi prethodno odobrenje Povjerenstva u smislu članka 17. stavka 2. ZSSI/21-a kojim se utvrđuje predmetni poslovi ne utječu na zakonito obnašanje javne dužnosti.

Povjerenstvo ističe kako je u oba slučaja obveznik dužan prilikom podnošenja imovinske kartice prijaviti Povjerenstvu sve stečene prihode odnosno da je dužan prijaviti i prihode stečene na temelju obnašanja dužnosti direktora i na temelju obavljanja poslova kao zaposlenik jedinice lokalne samouprave.

Nadalje, člankom 18. stavkom 1. ZSSI/21-a propisano je da obveznici ne mogu biti članovi upravnih vijeća ustanova odnosno nadzornih odbora izvanproračunskih fondova niti mogu obavljati poslove upravljanja u poslovnim subjektima.

Člankom 5. stavkom 1. točkom 5. ZSSI/21-a propisano je da su poslovni subjekti trgovačka društva, ustanove i druge pravne osobe te drugi subjekti poslovnih odnosa kao što su obrti, zadruge, obiteljska poljoprivredna gospodarstva i nositelji samostalnih djelatnosti te nositelji i članovi drugih poslovnih subjekata osnovanih na temelju zakona.

Člankom 8. stavkom 1. ZSSI/21-a propisano je da je obveznik dužan urediti svoje privatne poslove kako bi se spriječio predvidljivi sukob interesa, u pravilu u roku od 60 dana od dana izbora ili imenovanja na javnu dužnost.

Uvidom u sudski registar Trgovačkog suda u Osijeku - stalne službe u Slavonskom Brodu utvrđeno je da su jedini osnivači trgovačkog društva Vode Lipik d.o.o. Grad Pakrac i Grad Lipik te je član Nadzornog odbora tog trgovačkog društva i obveznik Marijan Strganac.

Povjerenstvo je stava da se odredba članka 18. stavka 1. ZSSI/21-a, a vezano uz poslove upravljanja u poslovnim subjektima i posebno iste poslove u tijelima trgovačkih društava, odnosi na članstvo u upravnim tijelima i nadzornim odborima svih trgovačkih društava, neovisno o tome obnaša li obveznik dužnost profesionalno ili kao volonter te neovisno o tome tko je osnivač odnosno, neovisno o vlasničkoj strukturi poslovnog subjekta.

Jedina iznimka za istodobno članstvo u nadzornom odboru trgovačkog društva predviđena je člankom 18. stavkom 2. ZSSI/21-a, ako se radi o međusobno povezanim trgovačkim društvima, što ovdje nije slučaj, jer društva Lipkom d.o.o. i Vode Lipik d.o.o. imaju istog suosnivača, ali društvo Lipkom d.o.o. nije vlasnik poslovnog udjela u društvu Vode Lipik d.o.o.

Sukladno navedenom, obveznik Marijan Strganac, istovremeno uz obnašanje dužnosti direktora trgovačkog društva Lipkom d.o.o., ne može biti član Nadzornog odbora trgovačkog društva Vode Lipik d.o.o.

Nastavno na ranije citiranu odredbu članka 18. stavka 1. ZSSI/21-a, Povjerenstvo ističe da je stavkom 2. istoga članka ZSSI/21-a propisano da, iznimno od stavka 1. toga članka, obveznici mogu biti članovi u najviše do dva upravna vijeća ustanova odnosno nadzorna odbora izvanproračunskih fondova koji su od posebnog državnog interesa odnosno od posebnog interesa za jedinicu lokalne i područne (regionalne) samouprave, osim ako posebnim zakonom nije određeno da je obveznik član upravnog vijeća ustanove odnosno nadzornog odbora izvanproračunskog fonda po položaju. Za članstvo u upravnim vijećima ustanova odnosno nadzornim odborima izvanproračunskih fondova obveznik nema pravo na naknadu, osim prava na naknadu putnih i drugih opravdanih troškova.

Člankom 18. stavkom 4. ZSSI/21-a propisano je da predstavničko tijelo jedinice lokalne odnosno područne (regionalne) samouprave utvrđuje popis pravnih osoba od posebnog interesa za tu jedinicu.

Člankom 35. stavkom 1. Zakona o ustanovama („Narodne novine“, broj 76/93., 29/97., 47/99., 35/08. i 127/19.) propisano je da ustanovom upravlja upravno vijeće ili drugi kolegijalni organ, ako posebnim zakonom nije drugačije određeno.

Člankom 36. stavkom 1. Zakona o ustanovama propisano je da upravno vijeće donosi programe rada i razvoja ustanove, nadzire njihovo izvršavanje, odlučuje o financijskom planu i godišnjem obračunu, predlaže osnivaču promjenu djelatnosti, daje osnivaču i ravnatelju ustanove prijedloge i mišljenja o pojedinim pitanjima te donosi odluke i obavlja druge poslove određene zakonom, aktom o osnivanju i statutom ustanove.

Člankom 1. stavkom 2. Zakona o odgoju i obrazovanju u osnovnoj i srednjoj školi („Narodne novine“, broj 87/08., 86/09., 92/10., 105/10., 90/11., 5/12., 16/12., 86/12., 126/12., 94/13., 152/14., 7/17., 68/18., 98/19. i 64/20.) propisano je da su osnovne škole javne ustanove.

Člankom 118. stavkom 1. istoga Zakona propisano je da školom upravlja školski odbor. Time je školski odbor po svojoj ulozi u upravljanju školom kao ustanovom izjednačen s pojmom upravnog vijeća ustanova.

Usporedbom odredbi Zakona o ustanovama, kao općeg propisa kojim se uređuje obavljanje djelatnosti ustanova, te Zakona o odgoju i obrazovanju u osnovnoj i srednjoj školi, kao posebnog propisa kojim se uređuje djelatnost osnovnog i srednjeg odgoja i obrazovanja u javnim ustanovama među kojima su i osnovne škole, Povjerenstvo zaključuje da školski odbor osnovne škole ima položaj upravnog vijeća ustanove, stoga se odredba članka 18. stavka 2. ZSSI/21-a vezano za dopuštenost obavljanja funkcije člana upravnog vijeća primjenjuje na školske odbore, kao posebna kolegijalna tijela iz članka 35. stavka 1. Zakona o ustanovama koja su ustrojena posebnim zakonima.

Sukladno navedenom, ako je predstavničko tijelo jedinice lokalne odnosno područne (regionalne) samouprave temeljem članka 18. stavka 4. ZSSI/21-a utvrdilo osnovnu školu koja je predmet upita kao pravnu osobu od posebnog interesa za tu jedinicu, obveznik Marijan Strganac može biti član školskog odbora navedene osnovne škole, ali bez prava na naknadu, osim naknade putnih i drugih opravdanih troškova, dok u suprotnom slučaju ako se ne radi o pravnoj osobi od posebnog interesa, članstvo u školskom odboru ne bi bilo sukladno odredbama ZSSI/21-a.

Slijedom navedenog Povjerenstvo je dalo mišljenje kao što je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obveznik Marijan Strganac, elektroničkim putem
2. Objava na internetskoj stranici Povjerenstva
3. Pismohrana